የሰቆጣ ቃል ኪዳን በ2022ዓ.ም የሕጻናት መቀንጨርን ዜሮ ለማድረግ ጠንክሮ እንደሚሠራ አስታወቀ፡፡
የሰቆጣ ቃል ኪዳን የመንግሥትመረ ቃል ኪዳን መሆኑን የአማራ ክልል ምክትል ርእሰ መሥተዳድር ፈንታ ማንደፍሮ (ዶክተር) ገልጸዋል፡፡እንደፌዴራል ጤና ጥበቃ ሚኒስቴር መረጃ የሰቆጣ ቃል ኪዳን በ2012 በጀት ዓመት ነፍሰ ጡር እናቶች፣ የሚያጠቡ እናቶችና ከአምስት ዓመት በታች የሆኑትን ሕጻናት የጤናና ሥርዓተ ምግብ ተጠቃሚ በማድረግ ሲሠራ ቆይቷል፡፡ባለፈው በጀት ዓመት የሰቆጣ ቃል ኪዳን፣ በአማራና ትግራይ ክልሎች የሚገኙ 40 ወረዳዎች ማኅበረሰብን ደግፏል፤ ከፌዴራል መንግሥት እና ከሁለቱ ክልሎች በተገኘ 893 ሚሊዮን ብር ድጋፉ ሲካሄድ እንደነበር በጤና ሚኒስቴር የእናቶች እና ሕጻናት ዳይሬክተር መሠረት ዘላለም (ዶክተር) አስረድተዋል፡፡ የፕሮጀክቱ 2012 በጀት ዓመት ሪፖርት እና 2013 በጀት ዓመት እቅድ ትውውቅ መድረክ በባሕር ዳር እየተካሄደ ነው፡፡በመድረኩ ላይ ዳይሬክተሯ እንዳብራሩት ባለፈው በጀት ዓመት የሰቆጣ ቃል ኪዳን የእቅዱን 72 ነጥብ 5 በመቶ ነፍሰ ጡር፣ የሚያጠቡ እናቶችንና ከአምስት ዓመት በታች የሆኑ ሕጻናትን የጤናና ሥርዓተ ምገባ ተጠቃሚ አድርጓል፡፡ የእቅዱን 73 ነጥብ 8 በመቶ በንጥረ ነገር የበለጸጉ ምግቦች ተደራሽ አድርጓል፤ የዕቅዱን 74 ነጥብ 2 ከመቶ ሰዎችን የንጹሕ መጠጥ ውኃ ተጠቃሚ ማድረግም ችሏል፡፡